El ple de la Paeria aprova una moció de rebuig a les condemnes del Tribunal Suprem contra els presos polítics i en demana l’alliberament
16 d'Octubre de 2019 by juntsxlleida
L’Ajuntament de Lleida ha aprovat aquest matí, amb els vots dels quinze regidors que formen l’equip de govern pertanyents a Junts per Catalunya Lleida, ERC i el Comú de Lleida,una moció de rebuig a les sentències dictades aquest dilluns pel Tribunal Suprem contra els presos polítics catalans i reclamant el seu alliberament. Els regidors del PSC i el PP hi han votat en contra, mentre que Ciutadans no ha participat del debat.
Durant la celebració del ple, convocat amb caràcter extraordinari i urgent, el paer en cap Miquel Pueyo ha fet referència als incidents d’ahir a la nit a la ciutat i ha condemnat qualsevol mostra de violència, al mateix temps que ha demanar no sobredimensionar els fets i posar l’accent en la participació pacífica de la gran majoria de manifestants.
El primer tinent d’alcalde i regidor d’urbanisme, Toni Postius, ha dit en la seva intervenció per fixar la posició de Junts per Catalunya Lleida que després de les condemnes per sedició i malversació, “l’estat espanyol ja té el trist honor de ser l’únic país d’Europa que ha empresonat un govern democràtic i, per tant, podrà afegir aquesta medalla a la que ja tenia des del 1940, la d’haver executat un president democràticament elegit, el president Companys”. Postius ha fet notar la coincidència de la data de les dos sentències, separades exactament per 79 anys de diferència.
Sobre la reacció del president espanyol, Pedro Sánchez, que va dir que amb aquest càstig s’acabava l’amenaça de l’independentisme, s’ha preguntat si “de veritat creuen que amb repressió i humiliació aconseguiran que dos milions de persones deixin de ser independentistes”.
Postius ha assegurat que la Paeria, està al costat del Govern i del Parlament, “com a institucions que recullen la voluntat política del poble de Catalunya, que també s’expressa aquests dies als carrers”. “No es tracta només de fer costat als nostres presos polítics cruelment castigats, sinó de defensar els drets fonamentals i la democràcia”, ha afegit.
Al final de la seva intervenció, i recollint les últimes paraules de Lluís Companys en el consell de guerra en què va ser condemnat a mort, les ha adaptat per dir que “la història ens jutjarà a tots, i la societat lleidatana i catalana, sense ombra de rancor tot i la humiliació que se’ns pretén imposar, seguirà treballant –també des de la Paeria- pels ideals de la llibertat, la justícia i els drets humans”.